作者:林正大
標題:賀新涼・賀新郎
內容:環滁皆山也。望西南、蔚然深秀，者琅邪也。泉水潺潺峰路轉，上有醉翁亭也。亭、太守自名之也。試問醉翁何所樂，樂在乎、山水之間也。得之心、寓酒也。四時之景無窮也。看林霏、日出雲歸，自朝暮也。交錯觥籌酣宴處，餚蔌雜然陳也。知太守、遊而樂也。太守醉歸賓客從，擁蒼顏白髮頹然也。太守誰，醉翁也。